
RAZPIS ZA TUTORKE ŠTUDENTKE IN TUTORJE ŠTUDENTE V ŠTUDIJSKEM LETU 2026/2027
Spoštovane študentke, spoštovani študenti, 
približuje se novo študijsko leto, zato tutorji in tutorke Filozofske fakultete Univerze v Mariboru v svojo ekipo vabimo nove študentke in študente, ki bi želeli opravljati to funkcijo. Vse zagnane in ambiciozne študentke in študente z željo po novih izkušnjah prijazno vabimo, da izpolnite kandidaturo v priponki ter s tem pripomorete k razvoju in kakovosti Filozofske fakultete UM. 
Izpolnjen Obrazec za kandidaturo za tutorja študenta 2026/2027 je treba, skupaj z ostalimi dokazili, najkasneje do srede, 2. septembra 2026, do 12. ure oddati v vložišče Filozofske fakultete UM, ki se nahaja v kletnih prostorih fakultete. Dokumente oddajte v zaprti pisemski ovojnici, nanjo pa napišite naslov Študentski svet Filozofske fakultete, Koroška cesta 160, 2000 Maribor s pripisom Kandidatura za tutorja študenta – ne odpiraj. Razgovori s kandidatkami in kandidati bodo potekali 3. ali 4. septembra 2026. O odločitvah komisije boste preko e-pošte obveščeni do 8. septembra 2026.
Sledi še nekaj osnovnih informacij o sistemu tutorstva na FF UM.
Dolžnosti tutork in tutorjev:
· individualno ali skupinsko svetovanje ter pomoč študentkam in študentom v skladu s programom dela tutork študentk in tutorjev študentov na FF UM,
· seznanjanje študentk in študentov z vsemi viri informacij,
· sodelovanje z učiteljem tutorjem oziroma učiteljico tutorko, še posebej pri reševanju študijske in študentske problematike,
· obvezna redna udeležba na mesečnih tutorskih sestankih in redno oddajanje poročil,
· sodelovanje na uvajalnem dnevu za bruce, informativnih dnevih in pri aktivnostih Študentskega sveta FF UM,
· obvezna udeležba na usposabljanju, kjer boste prejeli vse potrebne informacije za uspešno opravljanje svojega dela.
Pravice in ugodnosti tutorjev:
· reprezentativna tutorska kratka majica,
· potrdilo o opravljenem tutorstvu konec študijskega leta,
· plačilo,
· odlična referenca za bodoče delodajalce in bogate izkušnje s področja organizacije, vodenja in konstruktivnega reševanja problemov.

Koordinatorka tutorjev študentov FF UM
Nina Bačani
image1.jpeg
Univerza v Mariboru

Filozofska fakulteta




